DA Den Europæiske Unions Tidende CE 88/574

(2004/C 88 E/0587)

SKRIFTLIG FORESPØRGSEL P-1154/04

af Brice Hortefeux (PPE-DE) til Kommissionen

(6. april 2004)

Om: Bekæmpelse af terrorisme

Attentaterne i Madrid er endnu et udtryk for, at Europa har behov for kriser, ja endog tragiske begivenheder, for at gøre fremskridt. Efter flere måneder med ørkesløse diskussioner frem og tilbage har man endelig erkendt, at der kræves en forfatning for Europa for at give Unionen redskaber til at beskytte sig mod dem, der truer den, og for at skabe det fælles område med frihed og sikkerhed, som borgerne allerede længe har krævet.

Man bør imidlertid hverken prioritere at udvide de eksisterende organer, således som visse personer har foreslået, eller at øge bureaukratiet, men derimod at finde ud af, om regeringerne er fast besluttet på at bruge EU-rammerne til at udvikle det politimæssige og retlige samarbejde. Hertil er Europol og Eurojust allerede oprettet, men anvendes kun i ringe omfang og dårligt. Værre er det, at rapporten om handlingsplanen for bekæmpelse af terrorisme fra Rådets sekretariatet viser, at den største hindring for et effektivt samarbejde navnlig er af politisk art, nemlig mistillid. Det kan da ikke være rigtigt, at terrorister bevæger sig uhindret på tværs af grænserne, samtidig med at politi, retsvæsen og efterretningstjenester selv internt i EU støder på grænser.

Hvad mener Kommissionen i den forbindelse om denne »hemmeligholdelseskultur«?

Er der truffet foranstaltninger til at afhjælpe de mangler, der er gjort opmærksom på i ovennævnte rapport fra Rådets sekretariat, og i bekræftende fald hvilke?

Svar afgivet på Kommissionens vegne af António Vitorino

(30. april 2004)

Kommissionen er enig med det ærede medlem i, at problemerne med at udveksle informationer mellem de mange efterretnings- og polititjenester i medlemsstaterne er en af de største hindringer for det internationale politisamarbejde. Denne praksis har en direkte negativ indvirkning på bestræbelserne for at bekæmpe terrorisme.

Indsamling og behandling af informationer er af afgørende betydning for at forebygge, opspore og undersøge terrorisme. Hvor godt det lykkes at forebygge, undersøge og bagefter retsforfølge forbrydelser afhænger af, hvilken kvalitet de indsamlede informationer har, hvorledes de analyseres, og navnlig at det sikres, at de ikke falder i de forkerte hænder. Det er derfor naturligt, at det er så vanskeligt at udveksle informationer.

Rådets afgørelse 2003/48/RIA af 19. december 2002 om anvendelse af specifikke foranstaltninger inden for rammerne af politisamarbejdet og det retlige samarbejde til bekæmpelse af terrorisme i overensstemmelse med artikel 4 den i fælles holdning 2001/931/FUSP er et vigtigt skridt frem i arbejde med at forbedre udvekslingen af informationer.

Disse problemer findes ikke blot i internationale kontakter, men også mellem forskellige politistyrker i de enkelte lande (og undertiden inden for én og samme styrke). Omfanget af informationsudvekslingen vokser hele tiden som følge af det fortsatte og udbyggede samarbejde mellem de formelle organer, der er oprettet af Unionen, f.eks. Rådets arbejdsgrupper, Europol, Eurojust eller EU's operative task force af politichefer. Det er en naturlig proces, som imidlertid udvikles meget langsomt. Det er derfor nødvendigt at finde veje for at nå hurtigere resultater.

En effektiv metode til at opbygge et tillidsforhold og samarbejde er gennem de uddannelsesaktiviteter, der foregår inden for den europæiske politiskole (CEPOL) og Europols oplysningsprogram samt ved at inddrage efterretnings- og sikkerhedstjenester i Europols aktiviteter.

Kommissionen har for nylig fremlagt konkrete foranstaltninger, der kan hjælpe med til at forbedre ovennævnte situation, f.eks. en meddelelse (1) om visse foranstaltninger, der bør indføres til bekæmpelse af terrorisme og andre former for grov kriminalitet, navnlig med henblik på at fremme informationsudvekslingen. Kommissionen har endvidere fremlagt et forslag til Rådets beslutning om informationsudveksling og samarbejde vedrørende terrorhandlinger (1).

(1) KOM(2004) 221 endelig udg.